13 Fa tempele ya ga Solomone e ne e neelwa Jehofa, go ne ga dirwa dithulaganyo tse di tla akaretsang baobamedi ba e seng Baiseraele, jaaka thapelo eno ya ga Solomone e bontsha: “Le motswakwa yo e seng mongwe wa batho ba gago ba Iseraele yo o tswang kwa lefatsheng le le kgakala ka ntlha ya leina la gago le legolo le seatla sa gago se se nonofileng le lebogo la gago le le otlologileng, mme ruri ba tla ba bo ba rapela mo ntlong eno, foo e kete o ka reetsa o le kwa magodimong, kwa lefelong la gago le le tlhomameng la bonno, mme o dire go ya ka sotlhe se motswakwa a se go biletsang; gore ditšhaba tsotlhe tsa lefatshe di tle di itse leina la gago le go go boifa fela jaaka batho ba gago ba Iseraele ba dira, le gore ba itse gore leina la gago le bidiwa mo ntlong eno e ke e agileng.” (2 Ditir. 6:32, 33) Fela jaaka go ne go sa ntse go ntse le mo motlheng wa ga Jesu, motho ope fela yo e neng e se Moiseraele yo o neng a batla go obamela Jehofa o ne a ka kopanela le batho ba Gagwe ba a dirileng kgolagano le bone.—Joh. 12:20; Dit. 8:27.